DIREKTIVA SVETA

z dne 20. julija 1976

o določitvi zgornje mejne vrednosti eruka kisline v oljih in masteh, namenjenih prehrani ljudi, ter v živilih, ki so jim dodana olja in masti

(76/621/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti ter zlasti členov 43 in 100 Pogodbe,

ob upoštevanju predloga Komisije,

ob upoštevanju mnenja Evropskega parlamenta [1],

ob upoštevanju mnenja Ekonomsko-socialnega odbora [2],

ker se je pokazalo, da ima dajanje velikih odmerkov olja iz semena oljne ogrščice poskusnim živalim neželene učinke, vendar ker ni bilo dokazano, da se taki učinki lahko pojavijo tudi pri človeku;

ker taki učinki nastajajo v glavnem zaradi eruka kisline, ene od sestavin tega olja;

ker tudi druga jedilna olja in masti vsebujejo eruka kislino;

ker nadaljnje raziskave olja iz semena oljne ogrščice ter drugih olj in masti še potekajo, ampak je treba kot previdnostni ukrep omejiti uživanje eruka kisline, dokler ne bodo znani rezultati;

ker je za doseganje tega cilja treba določiti mejno vrednost eruka kisline v oljih in masteh ter v živilih, ki jim je bila dodana;

ker je mogoče, brez tveganja za zdravje ljudi, s področja uporabe te direktive izključiti živila z nizko skupno vsebnostjo masti;

ker je zato treba sprejeti mejno vrednost, ki bo veljala najpozneje od 1. julija 1979, kar bo, dokler ne bo natančnih in dokončnih znanstvenih podatkov o zadevi in ob upoštevanju količinskega razvoja proizvodnje semena oljne repice v Skupnosti, zagotovilo varovanje zdravja ljudi;

ker od 1. julija 1977 raven eruka kisline v nobenem primeru ne sme biti višja od 10 %;

ker so nekatere države članice že določile mejno vrednost eruka kisline na podlagi zahtev, upravičenih zaradi varovanja zdravja ljudi, glede na vrsto proizvodov in prehranske vzorce;

ker se metode vzorčenja in analizne metode za določanje ravni eruka kisline v proizvodih štejejo za izvedbeni ukrep tehnične narave; ker je sprejetje navedenih metod treba poveriti Komisiji, da bi poenostavili in pospešili postopek;

ker je v vseh primerih, ko Svet Komisiji podeli izvedbena pooblastila za predpise v zvezi z živili, treba določiti postopek, ki bo vzpostavil tesno sodelovanje med državami članicami in Komisijo v okviru Stalnega odbora za živila, ustanovljenega s Sklepom Sveta z dne 13. novembra 1969 [3],

SPREJEL NASLEDNJO DIREKTIVO:

Člen 1

Ta direktiva se uporablja:

(a) za olja, masti in mešanice olj in masti za prehrano ljudi,

(b) za sestavljena živila, ki so jim dodana olja, masti ali mešanice olj in masti, pri katerih skupna vsebnost maščob presega 5 %; države članice lahko to direktivo uporabljajo za navedena živila tudi, ko je vsebnost maščob enaka ali ne presega 5 %.

Člen 2

1. Najpozneje od 1. julija 1979 vsebnost eruka kisline v proizvodih, navedenih v členu 1, ne sme presegati 5 % glede na skupno vsebnost maščobnih kislin v maščobni komponenti.

2. V vsakem primeru države članice od 1. julija 1977 določijo mejno vrednost eruka kisline, ki ne sme presegati 10 %.

Člen 3

Metode vzorčenja in analizne metode za ugotavljanje vsebnosti eruka kisline v proizvodih iz člena 1 se določijo v skladu s postopkom iz člena 5.

Člen 4

1. Kadar ima država članica na podlagi novih podatkov ali ponovne presoje obstoječih podatkov, opravljene po sprejetju Direktive, podrobno obrazložitev za ugotovitev, da mejne vrednosti eruka kisline, določene v členu 2, ogrožajo zdravje ljudi, celo če so v skladu z določbami te direktive, ta država članica lahko začasno odloži ali omeji uporabo zadevnih določb na svojem ozemlju. O tem takoj obvesti druge države članice in Komisijo ter navede vzroke za svojo odločitev.

2. Komisija čim prej preuči utemeljitev, ki jo je dala država članica, in se posvetuje z državami članicami v Stalnem odboru za živila ter takoj da svoje mnenje in sprejme ustrezne ukrepe.

3. Če Komisija meni, da je treba Direktivo spremeniti zaradi odprave težav, navedenih v odstavku 1, in zagotovitve varovanja zdravja ljudi, sproži postopek iz člena 5, da se te spremembe sprejmejo; država članica, ki je sprejela varovalne ukrepe, jih v tem primeru lahko ohrani, do začetka veljavnosti te spremembe.

Člen 5

1. Če je treba ravnati po postopku iz tega člena, predsednik Stalnega odbora za živila, ustanovljenega s Sklepom Sveta z dne 13. novembra 1969 (v nadaljevanju "Odbor"), na lastno pobudo ali pa na zahtevo predstavnika države članice predloži zadevo Odboru.

2. Predstavnik Komisije predloži Odboru osnutek potrebnih ukrepov. Odbor poda svoje mnenje o osnutku v roku, ki ga glede na nujnost zadeve določi predsednik. Mnenja se sprejemajo z večino 41 glasov, pri čemer se glasovi držav članic ponderirajo na način, ki je določen v členu 148(2) Pogodbe. Predsednik ne glasuje.

3. (a) Komisija sprejme predlagane ukrepe, kadar so v skladu z mnenjem Odbora.

(b) Če predlagani ukrepi niso v skladu z mnenjem Odbora ali mnenje ni bilo podano, Komisija brez odlašanja predloži Svetu predlog ukrepov, ki naj se sprejmejo. Svet odloča s kvalificirano večino.

(c) Če Svet ne odloči v treh mesecih po prejemu predloga, predlagane ukrepe sprejme Komisija.

Člen 6

Člen 5 velja za obdobje 18 mesecev od dneva, ko je bila zadeva prvič predložena Odboru po členu 5(1).

Člen 7

1. Države članice pred 1. januarjem 1977 spremenijo, kolikor je potrebno, svojo zakonodajo, da je v skladu z določbami te direktive, in o tem takoj obvestijo Komisijo.

2. Tako spremenjena zakonodaja se uporablja za proizvode, ki se dajejo prvič v promet po 1. juliju 1977 ali po 1. juliju 1979.

Člen 8

Ta direktiva je naslovljena na države članice.

V Bruslju, 20. julija 1976

Za Svet

Predsednik

A. P. L. M. M. van der STEE

[1] UL C 280, 8.12.1975, str. 13.

[2] UL C 286, 15.12.1975, str. 39.

[3] UL L 291, 29.11.1969, str. 9.